Jersikas pilskalns

**Jersikas pilskalns** ir Indriķa hronikā aprakstītās ķēniņa Visvalža **Jersikas pils** (,  ) vieta tagadējā Līvānu novada Jersikas pagastā. Senā pils, ko ķēniņš Visvaldis dēvēja par savu tēvu mantojumu, atradās Daugavas labajā krastā iepretī Dignājas pilij.

## Raksturojums
Jersikas pilskalns atrodas Daugavas labajā krastā starp divām nelielām upītēm ar dziļām gravām. Daugavas krasta pusē tas ir 18 m augsts, bet ziemeļu pusē mākslīgi nocietināts ar 2 m augstu uzbērumu, skaitot no 100 m garā un 75 m platā plakuma. Arheoloģiskie izrakumi liecina par desmit apdzīvotības slāņiem, no kuriem senākais datējams ar 1. gadu tūkstoti p.m.ē., bet jaunākais ar 14. gadsimtu. Visintensīvākā seno latgaļu kultūrai raksturīgā dzīve te norisinājusies no 10. gadsimta līdz 13. gadsimta sākumam. Pilskalna tuvumā atklāts kapulauks, kas daļēji pētīts; atsegti 32 seno latgaļu apbedījumi (10.—14. gadsimts); pēc arheoloģiskā materiāla vērojami sakari gan ar senkrieviem (kakla rotas, piekariņi), gan lietuvjiem (kaps ar zirga apbedījumu). Jersikas pilskalnā ir atrasti krama darbarīki, kas datējami ar 8. gadu tūkstoti pirms mūsu ēras.

## Nosaukums
Jersikas pils vārda izcelšanās nav skaidra, iespējams, ka pamatā ir seno vikingu vārds *gerz-kr*, kas tika attiecināts uz tirgotājiem, kas brauca pāri jūrai uz Garderīki. Livonijas Konfederācijas laikos Jersikas pilskalnu vēl arvien dēvēja par "ķēniņa citadeli" (), ko 16. gadsimtā slāviskoja par "cara pili" (, , ).

## Vēsture
Jersikas pils (*castrum*) un pilsēta (*urbs, civitas*) pirmo reizi pieminēta Indriķa hronikas 1203. gada notikumu aprakstā. Jersika bija Letijas (Latgales) pārvaldes un garīgās dzīves centrs, kas kontrolēja Daugavas tirdzniecības ceļu. Hronikā tā aprakstīta kā bagāta apcietināta pilsēta ar vārtiem, pareizticīgo baznīcām, kurās bija zvani un svētbildes, savukārt pilī bija sudraba rotas un purpurs. 1209. gadā to ieņēma bīskaps Alberts, bet 1212. gadā Jersikas pilī bīskaps Alberts un Polockas kņazs Valdemārs noslēdza draudzības un tirdzniecības līgumu, ar ko Polockas valsts atteicās par labu Līvzemes bīskapijai no savām tiesībām uz Letiju un Līvzemi un “atslēdza” vācu preciniekiem Daugavas tirdzniecības ceļu. Šī lūguma teksts nav uzglabājies, bet atstāstīts Indriķa hronikā (XVL. 2). 1214. gadā krustneši izlaupīja un nodedzināja Jersikas pili. Pēc ķēniņa Visvalža nāves 1239. gada 19. aprīlī Rīgas bīskaps Nikolajs ar domkapitula un vasaļu piekrišanu atdāvināja Livonijas ordenim pusi no Jersikas pils (*locum castri*) līdz ar visiem lauku piederumiem, tiesībām un desmito tiesu. Jersikas pils vēlāk kļuva par nocietinājumu uz Rīgas arhibīskapijas un Livonijas ordeņa valsts robežas. Pēdējo reizi Jersikas pils vieta minēta 1375. gadā, kad tās tuvumā lietuviešu karaspēks šķērsoja Daugavu.

## Izrakumi
19. gadsimtā pieauga interese par viduslaiku hronikā minētās Jersikas pils vietu Daugavas krastā.
Par pilskalna atrašanās vietu bija dažādas hipotēzes, no kurām populārākās bija Lokstenes pils vieta pie Stukmaņu muižas un pilskalns blakus Pilskalnu mājām () uz dienvidiem no Līvāniem. 1939. gada arheoloģisko izrakumu atradumi Franča Baloža vadībā liecināja par labu Līvānu hipotēzei. Izrakumi pilskalnā notika arī 1990. – 1997. gadā, tos vadīja Ēvalds Mugurēvičs.

## Foto galerija

Attēls:Jersikas pilskalns1.jpg|alt=|Jersikas pilskalns. Aerofoto no Daugavas pretējā krasta.
Attēls:Jersikas pilskalns3.jpg|alt=|Jersikas pilskalns.
Attēls:Jersikas pilskalns2.jpg|alt=|Jersikas pilskalns.
Attēls:Jersikas pilskalns4.jpg|alt=|Jersikas pilskalns. Skatu punkta piesaiste pie pilskalna 3D modeļa, izmantojot lietotnes planlaufTerrain mobilo versiju
Attēls:Jersikas pilskalns5.jpg|alt=|Jersikas pilskalns. Skatu punkta piesaiste pie pilskalna 3D modeļa, izmantojot lietotnes planlaufTerrain mobilo versiju
Attēls:Jersikas pilskalns6.jpg|alt=|Jersikas pilskalns. Skatu punkta piesaiste pie pilskalna 3D modeļa, izmantojot lietotnes planlaufTerrain mobilo versiju
Attēls:Jersikas pilskalns7.jpg|alt=|Jersikas pilskalns. Skatu punkta piesaiste pie pilskalna 3D modeļa, izmantojot lietotnes planlaufTerrain mobilo versiju
Attēls:Jersikas pilskalns8.jpg|alt=|Jersikas pilskalns. Skatu punkta piesaiste pie pilskalna 3D modeļa, izmantojot lietotnes planlaufTerrain mobilo versiju
Attēls:Jersikas pilskalns ortofoto.jpg|alt=|Jersikas pilskalna 3D modelis
Attēls:Jersikas pilskalns1a.jpg|alt=|Jersikas pilskalna 3D modelis
Attēls:Jersikas pilskalns5a.jpg|alt=|Jersikas pilskalna 3D modelis
Attēls:Jersikas pilskalns 3.jpg|Aerofoto
Attēls:Jersikas pilskalns 2.jpg|Aerofoto


## Literatūra
* Kur atradās Visevalda pils Gersika? (Tālivaldis, "Austrums", 1893, II); 
* A. Bielenstein. Die Grenzen des lettischen Volksstammes. St. Petersburg: 1892.

## Ārējās saites
* https://web.archive.org/web/20151124033415/http://www.old.historia.lv/alfabets/J/je/jersika/raksti/shavabe.002.htm
* Jersikas pilskalns

## Atsauces